દોઢ કલાકના આ ડ્રામાએ વેપારીઓની ભારે હાલત કરી નાખી હતી એમ જણાવતાં એક વેપારીએ મિડ-ડે LOCALને કહ્યું હતું કે ‘અચાનક જ આખા માર્કેટમાં બૉમ્બ છે; ભાગો, માર્કેટ ખાલી કરો એના સિવાય કંઈ સંભાળાઈ રહ્યું નહોતું. એટલે બધા લોકો સામાન મૂકી ઑફિસ બંધ કરીને ભાગવા લાગ્યા હતા. અમે આગળ-પાછળ કંઈ જોયું નહીં અને બસ જીવ બચાવવા ભાગ્યા, કેમ કે ૧૧ જુલાઈએ એક વાર અમારા પર વીતી એ ફરી જોવા માગતા નહોતા. નીચે ઊતર્યા તો લોકો આમથી તેમ ભાગી રહ્યા હતા. અમને કંઈ જ ખબર પડતી નહોતી કે આ શું થઈ રહ્યું છે. પોલીસ અને ડૉગ-સ્ક્વૉડ ટોળેટોળામાં આવવા લાગ્યાં. અમે તો કંઈ જોવા ઊભા ન રહ્યા. ફક્ત માર્કેટમાંથી કેમ નીકળીએ એ જ વિચારી રહ્યા હતા.’